Bə́ ngadzoge Ǹtondôbə, bə́ ngasyé bə̄baal ai bastarté. 14Ńdɔ̄ ólūn Ńtondôbə ó ngáyóŋ Ísraɛ̂l á nyɔ́l, ńdɔ a ngávə́ bɔ̄ á mɔ́ bəfadǐ yā bə́ ngáman bɔ́ sa; ńdɔ a ngákuan bɔ́ á mīńzízíŋ myábá yā mí bomaŋan bɔ́ á nyɔ́l, bə́ ńtɔ̄á təgě fə ai ngul yǎ ábaan mīńzízíŋ myábá. 15É vóm ósə̄ bə́ kələg á bītá, wɔ́ Ńtondôbə ó ngalúman ai bɔ́ nə́ ó bɔ bɔ́ ábē anə́ ḿból Ńtondôbə a ngákad bɔ́, ai ḿból Ńtondôbə a ngákani sɔŋ; bə́ ngakib hḿ bɔ́. 16Ńdɔ Ǹtondôbə a ngátə́lē bɔ́ bə̄tsíg míńtól. Bə́ ngakaman ai bɔ́ á é bod bə́ kadəgə́ bɔ́ sa. 17Á kə̄ kwí tɔ bətsíg míńtól, bə́ təge bɔ́ wōg, bə́ ngabɔ ngobinda ai bəzambá bə̄fə́; bə́ luugu bɔ́ mīńló mí lû á sí, eban yá ndzí kig kɔg bə́ kódó é zēn yā bēsīá bə́ wulugu, ébɔ́ yā bə́ wógo məbéndé mə́ Ńtondôbə, bɔ́ təge tǒŋ zēn dzābá. 18Éyɔŋ Ǹtondôbə a tə́lége bɔ́ bə̄tsíg míńtól, Ǹtondôbə a tɔá ai ǹtsíg ǹtól tě, ǎ nganyii bɔ́ á mɔ́ míńzízíŋ myábá ńtíé ósə ǹtsíg ǹtól tě á və̌, amú Ńtondôbə ǎ wógo miǹtad myábá ású ébá yā bə́ ndə́gə́lə́ bɔ́, bə́ tíbilǐ fə̄ bɔ́. 19Hədá hə ǹnyiě fə anə́ ńtsíg ǹtól ā wúwu, bə́ dúgán tádi, bə́ ngawulu abé bə́ lodo bēsīá bábá, bə́ ngatoŋ bəzambá bə̄fə́, bə́ ngasyé bɔ̄, bə́ lûgu miǹló á sí təge dzogě mim̀bɔán myábá, tɔ məzěn mə́lɔ́ mábá. 20Ńdɔ fɔ́ɔ́ ólūn Ńtondôbə ó ngáyóŋ Ísraɛ̂l á nyɔ́l; nyé nâ: “Ḿból é bod bá bə́ tsam yǎ ámvóé mə̄ ngátindi ai 21běsīá, bə́ tɔ̄á fə təge wóg kíŋ dzáma, maa mǎyǐ kīg fə bɔ́ badə́ tsídǎn məyɔŋ bíkúl ósū, émá yā Yosué a ngálíg ábōg á wúag, 22amú mayi bóbolo Ísraɛ̂l ai mɔ́, mə́ yəm ngə́ bâyi wulu ngə́ təge wulu á zēn Ǹtondôbə, anə́ bēsīá bə́ ngáwulu.”